José Manuel Prieto: "El govern i la ciutat de Gandia estem totalment a favor de connectar-nos amb el corredor mediterrani"
25 abril 2024

## José Manuel Prieto: "El govern i la ciutat de Gandia estem totalment a favor de connectar-nos amb el corredor mediterrani"25 abril 2024Última actualització: 25 abril 2024

![](../gestion/img/5518a4acc28a25413311aaa3e7855b9ba8c4a82b8bb89889b8a67ce92f8d701d.jpg)  
  

L'**alcalde de Gandia, José Manuel Prieto**, ha respost aquest matí al PP durant el plenari que tant els populars com el president de la Generalitat Valenciana, han _"faltat a la veritat”_ quan diuen que el PSOE va votar ahir en contra d’incloure al port de Gandia com a infraestructura estratègica dins del Corredor Mediterrani. _“El meu grup, el govern i la ciutat estem totalment a favor de connectar-nos amb el corredor mediterrani”_.

  
Prieto ha explicat que lluny de les afirmacions dels populars, ahir no es va celebrar a Europa cap Comissió de Transport, sinó un plenari on en cap moment es va debatre cap esmena _“de ningú”_. En este plenari del Parlament Europeu el que es votava era l’aprovació d’un paquet de mesures que porten 4 anys negociant-se per a prioritzar els fons europeus i destinar-los al corredor mediterrani. En eixe plenari, el grup del PP espanyol a Europa va votar en contra d’aquest paquet de mesures que prioritza el finançament del corredor. _“Hem preocupa que el PP haja votat en contra d’açò, que significa que estan en contra del corredor mediterrani. I això és greu”_.

  
L’alcalde, al mateix plenari, ha mostrat una esmena signada pels eurodiputats socialistes i presentada fa més d’un any per demanar que el Port de Gandia passara de nivell 3 a nivell 2 dins de la Xarxa Transeuropea de Transports. Una esmena que també va ser recolzada pel PP al Parlament Europeu.

  
Prieto ha avançat que el govern municipal continuarà reclamant i defensant infraestructures que milloren la connexió de Gandia en tots els àmbits que siguen necessaris. En aquest sentit, l'alcalde ha demanat l'acceleració del projecte de la CV-60 com a principal via d'accés al futur corredor mediterrani. _"Amb el nivell actual d'inversió de la Generalitat, la CV-60 no estarà acabada en quinze anys i és una infraestructura vital per vertebrar les oportunitats"_.

  
Sobre el port, la primera autoritat municipal ha informat que el pròxim dia 30 mantindrà una trobada amb el director general de l'Autoritat Portuària per abordar diversos temes entre ells el pes del port de Gandia a la trama europea de transport. _"Vostés han votat en contra seguint directrius del seu partit perquè hi havia altres ports d'altres comunitats autònomes que no es contemplaven. Jo defense els interessos de Gandia i demane al grup del PP i al president de la Generalitat que donen suport a aquestes mesures positives per al futur de Gandia"_, ha finalitzat l’alcalde.